Lectio Divina

*fuq il-Qari tal-Ħadd*

**Ħadd il-Palm**

Sena B

Fil 2:6-11

Il-parti l-kbira tal-eżeġeti jaqblu li dan l-innu lil Kristu, *carmen Christi*, kien diġa jeżisti fil-komunitajiet Insara, bħala parti mil-liturġija kristjana primittiva: Pawlu jikkwutah u jżid xi partijiet jew jagħmel enfasi f’partijiet oħra, għalkemm hemm inqas qbil dwar liema huma dawn il-partijiet hemm. Pawlu jiffoka l-kristoloġija tiegħu kważi għal kollox fuq il-mewt u l-qawmien, filwaqt li hanwhekk jagħti spazju għall-inkarnazzjoni u n-natura umana ta’ Ġesù, ix-“xebħ” tiegħu mal-bnedmin. L-innu jiddeskrivi l-*cursus honorum* bil-maqlub ta’ Kristu Ġesù, il-*cursus pudorum*: il-*cursus* *honorum* kienet il-karriera fl-Imperu Ruman, it-triq għall-avvanz fil-ħajja politika u soċjali; Kristu għandu karriera bil-kontra, tal-mistħija, fejn jinżel l-iktar ’l isfel possibli. Din mhijiex kumbinazzjoni, jew xi ħaġa li ġiet imposta fuq Kristu iżda l-*mindset*, il-mod kif kien jivvaluta u jiddeċiedi: “Aħsbu bħalma kien jaħseb Kristu Ġesù” (2,5); φρονέω-φρόνησῐς hija r-raġuni prattika, il-ġudizzju dwar dak li għandi nagħmel.

**v. 6: hu li għad li kellu n-natura ta’ Alla, ma qagħadx ifittex tiegħu li hu daqs Alla**

In-“natura ta’ Alla” u li tkun “daqs Alla” jfissru l-istess ħaġa: Ġesù Kristu kellu dinjità ugwali għal dik tal-Missier. Din hija xi ħaġa li kienet tiegħu bi dritt, in-natura tiegħu, mhux xi pretensjoni jew aspirazzjoni tiegħu (il-letteratura ġudajko-ellenistika għandha stmerrija kbira għal min jaħseb jew jippretendi li jkun daqs Alla). Madanakollu Kristu “ma qagħadx ifittex tiegħu”: ἁρπαγμός (li tfittex tiegħek) jindika meta wieħed iżomm u jħares bil-qawwa dak li hu l-iktar il-qalbu, li wieħed jiggranfa ma’ dak li qatt ma jrid jitlef. Il-mentalità ta’ Ġesù hija bil-kontra ta’ dan.

**v. 7: iżda xejjen lilu nnifsu billi ħa n-natura ta’ lsir; sar jixbah lill-bnedmin, u deher minn barra bħala bniedem**

It-tixjin ta’ Ġesù jiġi mfisser bir-riferiment għall-jasar, u għal Ġesù il-jasar kien ifisser “ix-xebħ mal-bnedmin”. Ġesù iħalli d-dinja glorjuża ta’ Alla u jgħaddi fid-dinja umana, minn xi ħadd ħieles minn kollox u għal kollox isir ilsir, u dan seħħ qabel xejn fl-inkarnazzjoni. Il-jasar jirreferi għall-kundizzjoni umana, is-sottomissjoni tal-bniedem għas-setgħat ta’ din id-dinja u l-limiti u l-kundizzjonamenti li kontinwament jgħix fihom. Fi Kristu jiltaqgħu flimkien żewġ stati/naturi li huma radikalment opposti għal xulxin: Alla-ilsir. ὁμοίωμα ma tfissirx semplici “xebħ” mal-umanità imma ugwaljanza: minn daqs Alla għal daqs il-bniedem. Kristu jwaħħad miegħu l-umanità.

**v. 8: ċekken lilu nnifsu, billi obda sal-mewt, anzi sal-mewt tas-salib.**

Fil-letteratura ġudajko-ellenistika (eż. Ġużeppi Flavju) li “tiċċekken” (ταπεινόω–ταπείνωσις) ifisser li wieħed jaċċetta x-xejn tal-kreatura umana, “il-limiti tal-ħajja umana bid-dipendenza, il-kundizzjonamenti, il-provvisorjetà u l-frammentarjetà kollha tagħha”. L-ubbidjenza ta’ Ġesù kienet l-ewwelnett l-aċċettazzjoni ta’ dawn il-limiti li jilħqu l-milja tagħhom fil-mewt. Il-mewt ta’ Ġesù hija għalhekk il-qofol tal-ubbidjenza tiegħu u l-waqt fejn għamel għal kollox tiegħu in-natura umana. L-ispeċifikazzjoni “sal-mewt tas-salib” hija meqjusa minn xi studjużi bħala żieda ta’ Pawlu għall-*carmen Christi*: permezz tagħha juri lill-Filippin il-punt l-iktar baxx u skandaluż li Kristu ma setax imur iktar ’l hemm minnu. B’din il-mewt daħal f’komunjoni mal-iskjavi, dawk li kienu meqjusa oġġetti u mhux persuni.

**v. 9: Għalhekk Alla għollieh sas-smewwiet u żejnu bl-Isem li hu fuq kull isem**

L-innu jaqleb għall-eżaltazzjoni ta’ Ġesù, wara li dan mess il-qiegħ. Issa s-suġġett huwa Alla l-Missier: Ġesù li kien attiv fl-ubbidjenza, fl-aċċettazzjoni tal-kundizzjoni umana, issa huwa oġġett, jilqa’ l-inizjattiva tal-Missier li jwieġeb għall-umiljazzjoni u l-ubbidjenza tiegħu. L-Isem mogħti lilu, κύριος, huwa grazzja divina (ἐχαρίσατο), l-uniku darba fit-TĠ li jitkellem minn grazzja mogħtija lil Kristu.

**v. 10-11: biex fl-isem ta’ Ġesù - fis-sema, fl-art u f’qiegħ l-art - il-ħlejjaq kollha jinżlu għarrkupptejhom, u kull ilsien jistqarr: “Ġesù Kristu hu Mulej”, għall-glorja ta’ Alla l-Missier**

X’aktarx għandna kwotazzjoni indiretta ta’ *Iż* 45,23: “għax quddiemi tiltewa kull irkoppa, bija jaħlef kull ilsien”. Il-kuntest ta’ dan il-vers minn Iżaija huwa l-universalità tas-salvazzjoni (v.22: “Duru lejja mill-ġdid, truf kollha tal-art, u intom tkunu salvi! għax jien hu Alla, u ma hemm ħadd ħliefi!”). Issa din l-universalità sseħħ fi Kristu. L-“isem ta’ Ġesù” jfakkarna fl-umanità tiegħu: għalkemm hija jasar, Ġesù ma jeħlisx minnha, anzi is-salvazzjoni u l-eżaltazzjoni jseħħu minħabba fiha. Fi Kristu l-umanità, minflok titbiegħed mill-Missier (bħalma kien ġara qabel), tiġi mibdula għall-glorja tiegħu. “*Gloria enim Dei vivens homo, vita autem hominis visio Dei*” (Irinew ta’ Lyons).